**- 2 -**

De jaj, mi történt.   
  
Ahogy a káposztáskertek felé ballag, észreveszi ám a csősz, hogy Nyusznyusz Peti a számolást a káposztafejen gyakorolja. És csakhamar az olvasását is, mert bizony Nyusznyusz Peti nekilátott a leveleknek. No, nem csoda. Nagyon megéhezett szegényke. Az iskolában bizony nem tartották káposztalevéllel, de még spenóttal se.   
  
Hát amint mondom, a csősz bácsi észrevette éppen abban a pillanatban, mikor egy nagy-nagy levélnek az édes torzsáját falatozta. A csősz bácsi nagyot rikkantott Petire, s még a botját is nyomban odahajította, ahol Nyusznyusz Peti falatozott.   
  
Szerencsére a bot Peti mellett suhant el. És Peti uzsgyi, vesd el magad, rohant ki a káposztáskertből. Rohant, amerre látott. Neki egyenesen az erdőnek. Még ott is futott, futott, iszkolt a bokrok sűrűjében a fák között befelé.   
  
Egyszer csak mi történik: az egyik mogyoróbokor hirtelen megzörren Peti mellett, és eléje toppan egy nagy ordas farkas.   
  
**1. Mit csinált Nyusznyusz Peti a káposztáskertben?**

…………………………………………………………………

**2. Igaz vagy hamis?**

\_ Nyusznyusz Peti hazafelé spenótot evett.

\_ Az erdész bácsi észrevette, hogy Nyusznyusz Peti megdézsmálja a káposztáskert termését.

\_ Peti megijedt és az erdőbe futott.

**3. Húzd alá a helyes választ!**

**Hol evett Peti?**

iskolában

káposztáskertben

erdőben

**Miért ette Peti a káposztaleveleket?**

mert számolni akart

mert éhes volt

mert az iskolában csak spenótot kapott

**Mit csinált a csősz?**

megkergette Petit

nagyot kiáltott

meghúzta Peti fülét

Peti felé hajította a botját

**Hol volt a farkas?**

a káposztaföldön

az erdőben

a mogyoróbokorban

**4. Keresd ki az olvasmányból a hasonló jelentésű szavakat!**

eszegette …………………………..

odadobta ……………………………..

kiáltott ……………………………….

futott ………………………………..

eléje állt …………………………….